钦定古今图书集成/明伦汇编/氏族典/第236卷 > 张畅
## 钦定古今图书集成/明伦汇编/氏族典/第236卷 > 张畅

按《宋书张畅传》，“畅字少微，吴郡吴人，吴兴太守邵兄
子也。父祎。畅少与从兄敷、演、镜齐名，为后进之秀。起
家为太守徐佩之主簿，州辟从事，衡阳王义季行参
军，彭城王义康主簿，司徒祭酒，尚书主客郎。未拜，又
除度支左民郎，江夏王义恭征北记室参军，晋安太
守。又为义季安西记室参军，南义阳太守，临川王义”
庆卫军从事中郎，扬州治中、别驾从事史，太子中庶
子。世祖镇彭城，畅为安北长史、沛郡太守。元嘉二十
七年，托跋焘南侵，江夏王义恭欲弃彭城南归，畅言
乃止。焘至，遣尚书李孝伯传语，畅随宜应答，吐属如
流，音韵详雅，风仪华润，孝伯及左右人并相视叹息。
寻攻彭城南门，畅躬自前战，身先士卒。及焘北走，遣
人语城内，“须麦熟更来。”义恭议欲芟麦，畅白世祖，议
遂寝。太祖闻畅屡有正议，甚嘉之，召为南谯王义宣
司空长史、南郡太守。二十年，元凶弑逆，义宣举兵。畅
为元佐，居僚首，哀容俯仰荫映，当时见之者，皆愿为
尽命。事平，征为吏部尚书、夷道县侯。义宣既有异图，
以畅民望留之。畅遣门生下都陈义宣衅状。义宣为
逆，欲杀畅，竺超民保持获免。既而自归，为都官尚书，
转侍中，领太子右卫率。孝建二年，出为会稽太守。大
明元年，卒官，时年五十，谥曰宣子。